钦定古今图书集成/明伦汇编/氏族典/第238卷 > 张公谨
## 钦定古今图书集成/明伦汇编/氏族典/第238卷 > 张公谨

按《唐书张公谨传》：“公谨字弘慎，魏州繁水人。为王世
充洧州长史，挈城归天子，授检校邹州别驾，累迁右
武候长史，未知名。李𪟝、尉迟敬德数启秦王，乃引入
府。王将讨隐巢乱，使卜人占之，公谨自外至，投龟于
地曰：‘今事无疑，何卜之为’？隐太子死，其徒攻元武门，
锐甚，公谨独闭关拒之，以功授左武候将军，封定远”
郡公。贞观初，为代州都督，置屯田以省馈运，数言时
政得失。后副李靖经略突厥，条可取状于帝，帝然所
谋。及破定襄，败颉利，玺诏慰劳，进封邹国公，改襄州
都督。卒官，谥曰襄。十三年，追改郯国公。